Beate Gjersvold

**Beate Gjersvold** (født 1954) er en norsk billedkunstner og kunsthistoriker. Hun har hatt flere separatutstillinger og deltatt ved større norske og internasjonale kollektiv- og gruppeutstillinger og biennaler. Hun er innkjøpt til offentlige samlinger og har mottatt stipender og priser for sin kunst, blant annet Grand Prix International de la Peinture à l’Eau (2001). Hun arbeider innenfor flere medier: fotografi, silketrykk, installasjoner og akvareller. Hoveddelen av verkene hennes er akvareller. 

Gjersvold er utdannet kunsthistoriker fra NTNU, der hun skrev masteroppgave i 2007 om grafikeren og jazzmusikeren Ove Stokstad: *Ove Stokstad : representasjon av menneskers lidelse.* Ved siden av sin kunstneriske virksomhet har hun tidligere vært fagansvarlig for samtidskunst ved NTNU Universitetsbiblioteket og undervist i kunsthistorie ved NTNU.

Hun har i flere år utforsket hva som ligger i landskaps-begrepet i kunsten. Motivene i akvarellene kan ofte sees som landskap, men de gjengir ikke *eksisterende* landskap. Kunstneren har selv uttalt at hun med sitt kunstneriske prosjekt ikke ønsker å formidle landskapet som *sted*, men som *følelse*.

Hun arbeider i hovedsak med en begrenset farveskala, men utforsker hele tiden pigmentenes egenskaper, hvordan de opptrer i forhold til hverandre; mer eller mindre utblandet; på tørt eller vått papir.

Det er ingen mennesker i bildene, men det finnes spor etter dem i form av forlatte bygninger og linjer i landskapet. «Spor» og «linjer» er emner hun har arbeidet med, spor av menneskelig aktivitet i landskapet, kultur i natur. Hun fascineres av spor etter mennesker, av prosessen der gjenstander ruster og går tilbake til naturen. Dette har ført til serier av installasjoner og fotografier av rustne objekter og forvitrede murer.

I tillegg til egne prosjekter og utstillinger, har hun gjennom årene hatt nært samarbeid og utstillinger med andre kunstnere og kunsthåndverkere, blant andre den norske kunsthåndverkeren Brit Dyrnes og den latviske maleren Anita Meldere. Den norske maleren Jostein Kirkerud og Gjersvold har til og med samarbeidet direkte ved å male på samme lerret. Bildene har vært utstilt ved flere anledninger.

Gjersvold har også samarbeidet med Ove Stokstad, og hatt utstillinger med ham og Meldere. Gjersvold og Hermann Isaksen ble invitert av Stokstad til å bidra i en utstilling i serien *Ove Stokstad inviterer* i 2018. Stokstad døde før utstillingen var klar. Sammen med Isaksen ferdigstilte Gjersvold utstillingen som en minneutstilling over Stokstad, med tittelen *Vi inviterer*, i Galleri SG, Trondheim. 

I 2020 holdt Gjersvold et foredrag om Ove i Trondheim kunstmuseum: *Den engasjerte kunsten,* i forbindelse med at det var 175 år siden Trondhjems Kunstforening ble stiftet.

Gjersvold har nær kontakt med kunstnere og kunstmiljøer i Latvia. I  i 2017/2018 hadde hun separatutstilling i Mark Rothko Art Center, Daugavpils i Latvia.

I perioden 29.09.2023–24.04.2026 viser *Rothko Museum* Beate Gjersvolds verk *Under the Surface* som en del av samlingsutstillingen *No. 2,* en permanent utstilling i det som tidligere het Mark Rothko Art Center.

I 2024 startet Gjersvold et kunstnerisk samarbeid med billedkunstneren Māris Cacka, som også er direktør for Rothko Museum. 


Fil:Beate Gjersvold Blue Silence.jpg|Blue Silence (2017)
Fil:Beate Gjersvold Silence is so accurate.jpg|Silence is so accurate (2017)
Fil:Beate Gjersvold. Under the Surface.jpg|Under the Surface (2020)
Fil:Beate Gjersvold.Harmoni.jpg|Harmoni (2022)
Fil:Beate Gjersvold. Silent Dialogue.jpg|Silent Dialogue (2023)


## Offentlige innkjøp (utvalg)

* Mark Rothko Art Centre, Daugavpils, Latvia
* Latvias Porcelensmuseum, Riga, Latvia
* Latvian Artists’ Union’s Collection, Riga, Latvia
* Museet for samtidskunst, Civico Museo, Parisi Valle, Maccagno, Italia 
* Latvian Artists’ Union's Collection, Cesis Exhibition House, Latvia 
*Christiansands Kunstforening

### Utsmykninger

* Vikhammer Helsetun, Malvik
* Nutec Midnor/Falck Nutec, Høvringen, Trondheim 
* Aure rådhus, Møre og Romsdal

## Utstillinger
Beate Gjersvold har stilt ut i Sverige, Danmark, Finland, Italia, Spania, Latvia, Litauen og Frankrike, i tillegg til i Norge. I 2003 deltok hun på en internasjonal gruppeutstilling ved Museet for samtidskunst, Civico Museo Parisi Valle, Maccagno, Italia. Der hadde hun en performance der hun viste maling med akvarellteknikk, det samme gjorde en italiensk og en belgisk kunstner. Performancen ble filmet av et tv-selskap, vist på storskjerm og på italiensk TV.

Listen nedenfor viser eksempler på separat- og fellesutstillinger.

### Separatutstillinger (utvalg)

*2000 *Tals un tuvs=Fjern og nær*, Agijas Sunas galerija, Riga, Latvia.
*2005 *SeparaTo*, med Jostein Kirkerud, Galleri Empati, Ørlandet.
* 2005 *To på samme lerret*, med Jostein Kirkerud, Låna Kunstlag, Aure, Møre og Romsdal
* 2009 *I kraft av landskapet #1*, Galleri Grønneset, Sør-Trøndelag
* 2011 *akvareli+ watercolours+*, med Anita Meldere, House of Architects, Riga, Latvia. Et samarbeidsprosjekt Riga/Trondheim
*2017/2018 *Landscape and Power #3*, Mark Rothko Art Center, Daugavpils, Latvia.
*2017 Galleri Dobag, med Ove Stokstad og Anita Meldere, Kristiansund.
* 2022 *Landscape. Time. Line*, Sivia Gallery, Daugavpils Palace of Culture.
* 2024 *Refleksjoner over tid*, Trondhjems Kunstforening.

### Gruppe- og kollektivutstillinger (utvalg)
I tillegg til *Vi inviterer*, der Gjersvold både var kurator og invitert utstiller, var alle utstillingene i listen juryerte.

* 1998 Cesis Exhibition House, International Exhibition, Cesis, Latvia2019 Valdis Bušs Museum, Vilaka, Latvia.
* 1998/1999 Nordisk Akvarell -98: Prins Eugens Waldemarsudde, Museum Stockholm, Sverige Ronneby Kulturcentrum, Sverige, Sundsvall Museum, Sverige
* 2001 Treg’ Aquarelle, Grand Prix International de la Peinture à l’Eau, Trégastel, Frankrike
* 2003 Colori sull’acqua. European Exhib. Museet for samtidskunst, Civico Museo Parisi Valle, Maccagno, Italia
* 2005 Trøndelagsutstillingen
* 2010 Trøndelagsutstillingen
* 2014 17th ECWS International Watercolour Exhibition, Cordoba, Spania
* 2015 Mark Rothko Art Center, Daugavpils, Latvia.
* 2018 Galleri –SG. *Vi inviterer.* Minneutstilling for Ove Stokstad, Trondheim 

## Priser og stipender

* 2001 Midtnordisk Kunstfestival, utstillingspris
* 2001 «Treg' Aquarelle», Grand Prix International de la Peinture à l’Eau, Tregastel, Frankrike, 1. pris.
* 1998 Cesis Exhibition House, Latvia, utstillingspris
*2006 og 2010 Norske Grafikeres Fond, stipend

## Medlemskap og verv (utvalg)

* Medlem, Norske billedkunstnere: Trøndelag Bildende Kunstnere og  Biletkunstnarane i Møre og Romsdal (assosiert medlem)
*2018– Kunstnerisk råd Trondhjems Kunstforening.
*2017–2019 Arbeidsgruppe Trondheim Open.

## Referanser


## Eksterne lenker

*
*